Jabuli 119
Cik pa Rwot
1Gitye ki gum jo ma pe tye ki bal mo,
ma gibedo kun gilubo cik pa Rwot!
2Gitye ki gum jo ma gwoko lok me cadenne,
ma giyenyo en ki cwinygi ducu,
3jo ma pe timo gin marac,
ento gibedo kun gilubo yo pa Rwot.
4Doŋ ityeko ciko pi pwonnyi
ni gigwok maber ki leŋcwiny.
5Wek abed ma acuŋ matek i yona kun agwoko cikki!
6Bimiyo lewic pe maka,
abiketo cwinya me lubo gin ducu ma ceŋ doŋ iciko.
7Abipaki ki cwiny ma tye atir,
ka doŋ apwonyo cikki ma tye atir-ri.
8Abigwoko gin ma iciko;
pi meno pe ibwota woko!
Lubo cik pa Rwot
9Latin awobi bigwokke niŋniŋ yone ma pe balo?
Gwokke i yone kun lubo lok ma in iciko.
10Ayenyo in ki cwinya ducu;
gwoka wek pe aŋak woko ma abwoto lubo cikki.
11Doŋ akano lokki i cwinya,
wek pe atim bal mo i nyimi.
12Apwoyi, ai Rwot;
pwonya ki cikki!
13Abituco ki doga ka maleŋ
lok ducu ma yam iciko mua ki idogi.
14Cwinya okwe woko liyoo pi lok me caden meri ma inyuto,
calo pi lonyo madwoŋ ma alimo ducu.
15Abilwodo lok me pwonnyi ki i cwinya,
dok abiketo waŋa me ŋiyo kit yo me pwonnyi ducu.
16Abibedo ki yomcwiny pi cikki;
wiya pe biwil i kom lokki wacel.
Yomcwiny ma dano noŋo i lubo cik pa Rwot
17Nyut berri bota an laticci, wek abed kun alubo lokki.
18Yab waŋa wek anen piny,
anen jami me aura ma tye i cikki.
19An atye macalo labedo i wi lobo man;
pe ikan cikki woko bota!
20Cwinya pukke i kare ducu kun amito niaŋ lok me cikki.
21Ijuko jo ma lunywar, ma gin aye jo ma doŋ gityeko ceno,
jo ma ŋak ma gibwoto cikki.
22Kwany ŋala ki cacgi woko ki i koma,
pien abedo ka gwoko lok me cadenni.
23Kadi bed rwodi gicokke kacel gibedo ka piro lok i koma,
ento an laticci pud abimedde:
ki lwodo lok i kom cikki ki i cwinya.
24Lok me cadenni yomo cwinya mada;
tam ducu mabeco me ryeko anoŋo ki iye.
Keto cwiny i lubo cik pa Rwot
25Abuto piny i apwa ma doŋ giloya woko;
roc kwona odoco kit macalo yam iciko!
26I kare ma atuco boti gin ducu ma ceŋ atiyo,
in igamo doga; pwonya ki lok me cikki.
27Pwonya wek aŋe kit yo ma myero alub kwede cikki,
ci abibedo ka lwodo lok i kom ticci me aura ma doŋ itiyo.
28Cwercwiny doŋ obwoya woko; miya teko,
kit macalo yam iciko.
29Gwoka wek pe alub yo marac,
ento pwonya ki cikki pi kicani.
30Ayero doŋ me bedo ki gen,
kun aketo cwinya i kom cikki twatwal.
31Ai Rwot, atyeko mako lok me cadenni woko likiŋ;
pe iwek lewic omaka.
32Abibedo ka lubo cikki ki mitkom,
ka imedo niaŋ matut bota.
Lega pi limo niaŋ matut
33Ai Rwot, pwonya wek aŋe kit yo ma myero alub kwede cikki,
ci abigwoko nio wa i agiki.
34Miya aniaŋ i cikki, wek agwoki,
ci abed ka lubone ki cwinya ducu.
35Tela i yo me cikki,
pien yomo cwinya mada.
36Wek abed ki miti me lubo lok me cadenni,
kato ma abedo ki cwiny me noŋo lonyo.
37Pe iwek abed ka neno jami atata ma konygi pe;
ento miya kwo me lubo yoni.
38Mok cikkeni bota an laticci,
ma icikke kwede bot jo ma gilworini.
39Kwany tim cac ma miya lworo woko ki i koma;
pien cikki ducu beco.
40Nen, cwinya pukke pi noŋo cikki;
in iporre, pi meno miya kwo!
Geno cik pa Rwot
41Nyutta kit macalo mar meri ma pe lokke tye kwede i koma, ai Rwot,
dok ilara, kit macalo yam iciko.
42Man bimiyo agamo dogjo ma loko lok agec i koma,
pien ageno lokki.
43Pe ikwany lok me ada woko ki i doga,
pien genna tye i cik me ŋolo koppi.
44Abigwoko cikki teretere ma pe akeŋ,
abigwoko nakanaka!
45Abibedo ka ma cwinya mito ki kuc,
pien doŋ atemo lubo cikki.
46Abitito lok me cadenni bene i nyim luker,
ma lewic pe bimaka wacel.
47Anoŋo yomcwiny i lubo cikki ducu,
pien amarogi mada.
48Aworo cikki ducu, ma amarogi-ni,
ci abilwodo lok me cikki ki i cwinya.
Gen i kom cik pa Rwot
49Po i lok ma yam icikke kwede bota, an laticci,
ma imiya doŋ aketo genna iye-ni.
50Kadi ka atye i can, lokki kweyo cwinya;
pien cikkeni doŋ omiya kwo.
51Jo ma kwiya Lubaŋa ginywara anywara,
ento pe alokke aweko cikki.
52Ka apo i kom cik ma yam ipwonya kwede i kare mukato aŋec,
kweyo cwinya, ai Rwot.
53Akemo malyet omaka woko pi jo maraco,
pien gibwoto cikki pe gilubo.
54I ot ma abedo iye ma bor ki pacona kikome,
ayubo wer ma awero pi cikki.
55Apo piri i dyewor, ai Rwot, dok alubo cikki.
56Man aye gum ma alimo
omiyo agwoko pwonnyi macon ducu.
Keto cwiny i cik pa Rwot
57In aye gin ducu ma amito,
ai Rwot acikke me lubo lokki ducu.
58Alegi ki cwinya ducu,
tima kica, kit macalo yam icikke kwede.
59Ka atamo pi lubo yoni
ci alokke acikke me lubo lok me cadenni.
60Arune woko oyotoyot ma pe agalle ka lubo cikki.
61Kadi bed jo maraco gitelo tolgi giciko giruma kwede dyere macalo owic,
ento wiya pe biwil i kom cikki.
62Aa malo ka paki i dyewor
pi cikki me ŋolo kop ma tye atir.
63An larem dano ducu ma lwori
ki jo ma gilubo cikki.
64Ai Rwot, lobo opoŋ ki mar meri ma pe lokke;
pwonya ki cikki!
Ber ma tye i cik pa Rwot
65Ai Rwot, igwoko cikkeni giri,
dok itiyo kweda maber, an laticci.
66Pwonya ki ŋolo kop maber ki ŋec,
pien ageno gin ma iciko.
67I kare ma pud peya imiya can,
onoŋo aŋak woko ata;
ento kombeddi doŋ agwoko lokki.
68In iber, dok itimo gin maber bene; pwonya ki cikki.
69Jo ma lunywar gimedo lok goba i koma,
ento an alubo cikki ki cwinya ducu.
70Jo-nu cwinygi opune woko calo moo dwolo,
ento an anoŋo yomcwiny i cikki.
71Can ma alimo-ni obedo ber bota matek,
wek apwony lok me cikki.
72Lok me cik ma imiya ber bota
makato lwak lim me jabu ki ryal alip ki alip.
Ŋolo kop ki cik pa Rwot
73In aye ma iketa dok igwoka bene maber;
miya niaŋ matut wek apwony lok me cikki.
74Jo ma lwori gibinena ci gibedo ki yomcwiny,
pien doŋ ageno lokki.
75Ai Rwot, aŋeyo ni ŋolo koppi tye atir,
imiyo aneno can pi ada ma itye kwede.
76Wek mar meri ma pe lokke obed pi kweyo cwinya,
kit macalo yam icikke kwede bota an laticci.
77Tima kica wek abed kwo,
pien anoŋo yomcwiny i cikki.
78Wek lewic omak jo ma lunywar
pien gubita ki lok goba;
ento an abibedo ka lwodo lok i kom pwonnyi.
79Wek jo ma gilwori gubin bota, ci guŋe lok me caden meri.
80Wek abed ma cwinya leŋ kun alubo cikki,
wek lewic pe omaka.
Lega pi lar
81Tipona ool woko pi kuro lar meri; ageno lokki.
82Waŋa doŋ oballe woko pi neno gin ma icikke pire;
apenyi ni, “Ibikweyo cwinya awene?”
83Doŋ adoko calo opoko koŋo vino ma yito obalo woko,
ento wiya pud peya owil i kom cikki.
84Imito an laticci akur pi kare ma rom mene?
Ibiŋolo kop i kom jo ma gilwenyo i koma-ni awene?
85Jo ma lunywar ma pe gilubo cikkini
gukwinyo bur ma myero apot iye.
86Cikki ducu tye ada;
ento dano gilwenyo i koma ki loko lok goba; konya do!
87Onoŋo doŋ gicok tyeko kwona woko ki i lobo,
ento an pe abwoto cikki.
88Miya abed kwo pi mar meri ma pe lokke,
wek agwok lok me cadenni ma yam iloko ki dogi-ni.
Bedo ki niye i cik pa Rwot
89Ai Rwot, lokki bedo nakanaka;
tye ma icibo ocuŋ woko likiŋ i polo.
90Gen ma itye kwede bedo bot yalwak me kare ducu;
icibo lobo ocuŋ matek i kabedone.
91Jami ducu ocuŋ nio wa onyoo pi cikki;
pien gin ducu luticci.
92Ka nene pe anoŋo yomcwiny i cikki,
kono ato i canna.
93Wiya pe biwil i kom pwonnyi,
pien igwoka pi cikki omiyo pud akwo.
94An a danoni, lara do!
Atemo lubo cikki mada.
95Jo maraco gikanne gikiya wek gineka woko,
ento an atamo pi lok me cadenni.
96Doŋ aneno ni jami ducu ma i wi lobo agikkigi tye,
ento cikki pe tye ki agikkine.
Mar pi cik pa Rwot
97Amaro cikki twatwal!
Abedo ka lwodo lok i kom cikki dyeceŋ jwi.
98Cikki miyo abedo ryek akato lukworra woko,
pien atye kwede nino ducu.
99Doŋ atye ki niaŋ maber muromo,
akato lupwonnya woko ducu,
pien abedo ka lwodo lok i kom lok me cadenni kare ki kare.
100Aniaŋ bene aloyo jo muteggi,
pien alubo gin ma iciko.
101Ajukke kena wek pe atim gin marac,
pi gwokolokki.
102Pe aweko pwonnyi,
pien in doŋ ityeko pwonya.
103Lokki bille mamit adada ki bota
lim i doga makato moo kic woko!
104Alimo ryeko madwoŋ ki i cikki
pi meno omiyo akwero yo ma bwola-gu ducu.
Leŋo ma tye i cik pa Rwot
105Lokki calo tara ma menyo ka tyena,
dok tye calo ceŋ ma menyo yo ma awoto iye.
106Doŋ atyeko kwoŋo kwoŋ dok amoko bene,
me lubo pwonnyi ma tye atir.
107Arem me can ma atye kwede doŋ oketo koma woko;
ai Rwot, gwoka abed makwo kit macalo yam icikke kwede.
108Gam pwocca me pak ma akelo boti, ai Rwot,
dok ipwonya ki cikki.
109Kare ducu-ayubbe me miyo kwona i peko,
ento wiya pe wil i kom cikki.
110Jo maraco guciko owic me maka,
ento an pe aŋak aweko lubo cikki.
111Lok me cadenni gin aye gipinnya ma ri nakanaka;
ada, gin aye gimiyo abedo ki yomcwiny.
112Aketo cwinya ada me tiyo gin ma iciko
nakanaka, nio wa i kare me agik.
Cik pa Rwot miyo dano bedo ki kuc
113Adag jo ma tamgi tye aryo, ento amaro cikki.
114In aye kalarrena ki kwotta, ageno lok ma iciko.
115Ayu woko ki ka ŋeta, wun lutim maraco,
wek abed kun alubo cik pa Lubaŋana.
116Konya macalo yam,
doŋ iciko, wek abed kwo,
pe ibal cwinya woko pi gen ma doŋ atyeko geni kwede.
117Tiŋa malo ijola woko, ci abibedo maber ki kuc,
miyo abiketo cwinya ka lubo cikki teretere.
118Ikwero jo ma ŋak woko ma giweko lubo cikki;
ada, ryekogi-ni pe konyo gin mo.
119Itiyo ki jo maraco ducu ma tye i wi lobo-ni macalo yugi;
pi meno an amaro lubo lok me cadenni.
120Koma ducu myel amyela pi lworo in,
locci me ŋolo kop omiyo apoŋ ki lworo.
Lubo cik pa Rwot
121Atiyo gin ma tye atir dok kakare;
pe iweka i ciŋ lukworra ma giuna-ni.
122Cuŋ pira, an laticci, pi kelo kuc,
wek jo ma lunywar pe guuna.
123Waŋa doŋ ool woko pi kuro larri,
dok pi kit ma ibicobo kwede cikkeni ma tye atir-ri.
124Ti ki laticci ki mar meri ma pe lokke,
dok ipwonya ki lok me cikki.
125An laticci, miya aniaŋ maber,
ci wek aŋe lok me cadenni.
126Rwot, kare doŋ oromo myero iti ticci,
pien lwak guturo cikki woko pe doŋ gilubo.
127Pi meno amaro cikki
makato jabu, kadi ki jabu ma giliyo maberre.
128Aloyo kwona kun abedo ka lubo cikki;
adag yo me bwola-gu ducu.
Miti me lubo cik pa Rwot
129Pwonnyi ducu tye me aura;
pi meno alubogi ki cwinya ducu.
130Tito lokki miyo ceŋ bot dano,
dok miyo niaŋ bot jo ma pe ki ŋec.
131Aŋamo doga, abedo ka omo cwinya ki yweyo,
pien amito alub cikki.
132Bin bota, ci itima kica,
kit macalo itimo kwede kica bot jo ma maro nyiŋi.
133Gwoka wek pe apoti,
kit macalo yam doŋ iciko,
pe iwek bal mo olo kwona.
134Lara woko ki i ciŋ jo ma giuna,
wek abed kun agwoko cikki.
135Nen laticci ki waŋ me kica,
dok ipwonya ki lok me cikki.
136Pig waŋa cwer dok mol matek,
pien dano pe gigwoko cikki.
Cik pa Rwot tye atir dok kakare
137In iporre, ai Rwot,
dok kop ma iŋolo tye atir.
138Iyero lok me cadenni kun ilubo kiti ma atir,
ki gen madwoŋ bene.
139Nyeko ki kiniga waŋo koma calo mac,
pien lukworra wigi owil woko i kom lokki.
140Gitemo cikkeni adada, miyo an laticci amaro.
141An atidi mo, dok gicaya bene,
ento wiya pe wil i kom lok me cikki.
142Porreni tye atir dok bedo nakanaka,
ki cikki bene cik me ada.
143Can ki cwercwiny doŋ opoto woko i koma,
ento cikki aye miya yomcwiny.
144Lok me cadenni tye atir dok bedo nakanaka;
miya niaŋ maber ci abibedo kwo.
Lega pi lar
145Akok boti ki cwinya ducu, gam doga, ai Rwot!
Abigwoko cikki.
146Akok boti;
lara, ci abilubo lok me cikki.
147Aa malo ma pud peya piny oru akok boti pi kony;
pud ageno lokki.
148Abuto i dyewor ci aco woko, waŋa bedo twolo,
kun abedo ka lwodo pi cikki ki i cwinya.
149Ai Rwot, winy dwana pi mar meri ma pe lokke;
roc kwona odoco i locci ma tye atir.
150Jo ma lwenyo i koma ginyiko cok kun gitamo me timo gin marac;
gitye ka mabor adada ki cikki.
151Ento in icok kweda, ai Rwot, cikki ducu cik me ada.
152Apwonnye ki lok me caden meri ducu nia wa con,
ni iketogi me bedo nakanaka.
Koko pi lar
153Nen canna dok i lara, pien wiya pe wil i cikki.
154Pid pira ci ikoka:
miya kwo kit macalo yam iciko.
155Jo maraco pe gibiromo larre wacel,
pien pe gitemo me lubo cikki.
156Ento kicani dit makato, ai Rwot;
miya kwo kit macalo locci tye atir-ri.
157Jo ma lwenyo i koma ki lumerokka gipol,
ento pe aleŋŋe aweko lubo pwonnyi.
158Ka aneno lutim roro, ci cwinya lemo alema i komgi,
pien pe gigwoko cikki.
159Koŋ itam kit macalo amaro kwede lok me cikki!
Gwok kwona pi mar meri ma pe lokke.
160Lokki ducu ocuŋ i kom ada,
cikki ducu tye atir gibedo nakanaka.
Mine me lubo cik pa Rwot
161Rwodi gilwenyo i koma laboŋo tyen lok mo,
ento abedo kun atye ki lworo i cwinya pi lokki.
162Abedo ki yomcwiny pi lokki
calo dano ma onoŋo jami mapol ma giyako.
163Adag dok akwero lok goba, ento amaro cikki.
164Apaki nino ki nino tyen abiro pi cikki ma tye atir.
165Jo ma maro cikk i limo kuc madit;
pe tye gin mo ma bimiyo giyokke atata.
166Ai Rwot, ageno larri,
dok bene atiyo gin ma cikki mito.
167Agwoko lok me cikki ducu i cwinya,
dok amarogi ma pe twerre.
168Agwoko cikki ki lok ma ipwonya kwede ducu;
in bene ineno gin ducu ma atiyo.
Lega pi kony
169Wek kokona oo boti do, ai Rwot;
miya abed ki niaŋ maber ma lubo kit ma lokki tye kwede.
170Wek lega me bako doga bene oo boti;
lara kit macalo yam icikke kwede.
171Abiŋamo doga kun apaki,
wek ipwonya ki cikki.
172Abiwero lokki awera ki doga,
pien cikki ducu tye atir.
173Yubbe kun iketo ciŋi me konya,
pien doŋ ayero me lubo cikki.
174Atye ka yenyo larri, ai Rwot,
dok cikki aye miya yomcwiny.
175Miya abed kwo, wek abed ka paki,
wek pwony me cikki bene okonya.
176Aŋak woko ata calo romo murwenyo;
myero iyenya, an laticci, pien wiya pe wil i kom cikki.